text: Aker BP vónar at gera lønandi oljufund í gomlum Equinor brunni
text: #000001
text: Tjúgu ára tøknilig menning kann gera, at ein oljuleið, sum Equinor ikki helt varð lønandi i 2003, nú kann gerast lønandi
text: #000002
text: Tøkniliga menningin innan oljuvinnuna kann eftir øllum at døma koma norskari oljuvinnu væl við. Hetta ásanna tey hjá oljufelagnum Aker BP, sum er eitt tað mest virkna á norska landgrunninum.
text: #000003
text: Tey hava nevniliga ment ein nýggjan frymil sum grundarlag undir eini verkætlan, sum skal kunna ávísa og fáa til vega stórar nøgdir av olju upp úr undirgrundini á eini oljuleið, sum varð funnin í 2003 men sum tá varð mett ikki at vera rakstrarverdug.
text: #000004
text: Nú hava serfrøðingar roknað út, at tað helst kann løna seg at fara eftir oljuni í hesi kelduni, hóast tað eru 20 ár síðani, at hon varð funnin, slept og frágingin.
text: #000005
text: Nú 20 ár seinni ætlar norski orkurisin Aker BP at bora ein nýggjan brunn á gomlu oljuleiðini skrivar Dagens Næringsliv. Tað var annars Equinor, sum lat brunnin frá sær, eftir at hann ikki framleiddi nokk av olju. Aker BP, sum er eitt av mest framkomnu oljufeløgunum í norskum øki, hevur ment eina tøkni, sum vísir, at tað helst ber til at fara undir lønandi framleiðslu á hesi leiðini.
text: #000006
text: Tíðindini um boriúrslitið á sinni vóru tey, at leitibrunnurin vísti eina «betydelig oljekolonne», sum tað varð sagt tá. Kortini varð eftir víðari kanningar og meting avgjørt at gevast.
text: #000007
text: Aker BP, sum nú fer undir aftur at kanna brunnin, sigur, at møguleiki er fyri at finna hundraðtals mió. tunnur av olju á hesi oljuleiðini. Spurningurin er er bara, um til ber at framleiða og fáa hesa oljuna upp. Tað skullu komandi kanningar vísa.
text: #000008
text: Tað eru annars fleiri dømi um líknandi hendingar á norska landgrunninun, har øki, sum vórðu slept, nógv ár seinni aftur eru vorðin áhugaverd. Mest kenda dømið man vera, tá oljufeløg funnu stóru kelduna Johan Sverdrup í einum øki, sum fyri nógvum árum síðani varð mett als ikki at goyma hvørki olju ella gass. Men so vóru tað serfrøðingar hjá eitt nú Lundin, sum fóru aftur til tekniborðið at hyggja eftir seismiskum data av undirgrundini.
text: #000009
text: Spurningurin er, um hetta er ein støða, sum kann gerast aktuell í Føroyum eisini. Nú føroyingar framvegis ikki hava slept oljuvónini um, at olja og gass eru at finna í føroysku undirgrundini, so kundi hóskandi verið spurt, um oljufund, sum vórðu gjørd fyri 20 árum síðani um okkara leiðir men sum ikki tá vórðu mett rakstrarverdug - í dag, so nógv ár seinni, við tøkniligu menningini sum grundarlag kortini kunnu verða mett at verða lønandi.
text: #000010
text: Hetta eru uttan iva spurningar, sum føroyskir oljumyndugleikar hyggja eftir, nú oljufeløg í norskum øki eru farin at hyggja eftir oljuleiðum, sum vórðu frágingnar júst fyri 20 árum síðani men sum nú møguliga eru vornar áhugaverdar aftur.
text: #000011
text: Eftir at boringar á føroyska landgrunninum staðafestu, at ein virkin kolvetnisskipan finst í føroysku undirgrundini, rakti oljufelagið Amerada Hess fyri júst 20 árum síðani við olju í Marjun brunninum. Kanningar vístu tó, at hon var ikki rakstrarverdug. Tvs. at hóast nógv olja varð staðfest, varð hon ikki mett at vera nóg stór og vælegnað til eina útbygging.
text: #000012
text: Seinni vórðu royndir aftur gjørdar at kanna, um Marjun kortini kundi útbyggjast, men hesar góvu tó sama úrslit. Nú eru gingin 20 ár og hyggja vit eftir gongdini í eitt nú Norra, ber til at spyrja, um tøkniliga menningin innan oljuleiting og oljuvinnu sum heild øll hesi árini møguliga kann lata upp hurðar fyri at hyggja aftur at gomlum brunnum á føroyska landgrunninum. Marjun er ein teirra. Ein annar er møguliga Anne Marie, sum vísti seg at goyma stórar nøgdir av gassi.
text: #000013
text: Spennandi verður at fylgja við, nú eftirspurningurin eftir olju og gassi eitt nú í Norðsjónum og á Atlantsmótinum er vaksin m.a. eftir russisku innrásina í Ukraina, um hetta kann fáa okkurt ella onkur orkufeløg at seta kós aftur móti føroyska landgrunninum. Eisini havandi í huga høga oljuprísin og lagaligari skattatreytirnar í føroyskum øki í mun til tær í bretskum øki í dag eftir, at bretska stjórnin hevur álagt orkufeløgum ein høgan eykaskatt.
text: #000014
text: Helvtin av orkuni frá vindmyllulundum fer til spillis
text: #000019
text: Regin Mittún nýggjur fíggjarstjóri hjá Magn
text: #000020
text: Oljuprísur uppá 100 dollarar í eygsjón
text: #000021
text: Russland sendir oljutangaskip norður um Sibiria
text: #000022
text: Byggja heimsins størstu vindmylnuhøll í Esbjerg
text: #000023
text: Bera ótta fyri nýggjum grønum brennievnum
text: #000024